Η Θεσσαλονίκη έχει διεθνές αεροδρόμιο, το οποίο απέχει περίπου 20χλμ. (20-25 λεπτά) από το κέντρο της πόλης. Ακόμα, υπάρχουν πτήσεις εσωτερικού προς Αθήνα (50 λεπτά), Κρήτη (Ηράκλειο & Χανιά) και άλλους ηπειρωτικούς ή νησιωτικούς προορισμούς της Ελλάδας. Το λιμάνι απέχει 3,5χλμ. από το κέντρο της πόλης και από εδώ υπάρχει σύνδεση με νησιά των Κυκλάδων, των Σποράδων και του Β. Αιγαίου, αλλά και με την Κρήτη. Πολλές διαδρομές είναι εποχιακές, γι’ αυτό καλύτερα να επιβεβαιώσεις τα δρομολόγια πριν ξεκινήσεις να οργανώνεις το ταξίδι σου. Γύρω από την πόλη υπάρχει πολύ καλό οδικό δίκτυο, με εθνικές οδούς να οδηγούν εύκολα και γρήγορα στα σύνορα με τη Βόρεια Μακεδονία, τη Βουλγαρία και την Τουρκία.